Frode Sørensen (S), 2002-01-31:
Umiddelbart efter terrorangrebene mod New York og Washington fik verden en helt ny dagsorden: bekæmpelse af den globale terror og styrkelse af den indre sikkerhed.
Nærmest samme dag igangsatte den daværende regering et arbejde med at få en samlet vurdering af, hvordan den danske lovgivning kunne give terrorismen et effektivt modspil.
Dette initiativ tjener naturligvis den tidligere statsminister til ære, ligesom den forhenværende regering bemærkelsesværdig hurtigt og effektivt fik sat en række antiterrorinitiativer på benene, ikke blot inden for retsområdet, men også på det finansielle område. Løftet fra hr. Poul Nyrup Rasmussen var at have den nye indsats mod terrorismen på plads inden 60 dage.
Hvis vi skal have succes med at komme terrorismen og terroristerne til livs, så skal vi gribe om ondets rod:
finansieringen
Der skal en ny indsats til for at optrævle og forhindre finansieringen af terroren.
Det er jo ikke alle, der som en Osama bin Laden har adgang til en betydelig saudisk familieformue.
Terroristernes indtægtskilder kan også være mere traditionelle som afpresning af civilbefolkningen, men der er også en stadig tydeligere sammenhæng mellem terrorismen og narkotikasalg, menneskesmugling, ulovlig våbenhandel og hvidvaskning af penge - temaet for det foreliggende lovforslag. Lad mig slå fast, at vi taler om internationale forbrydelser, som hører hjemme under det internationale politi- og retssamarbejde.
Det er derfor tilfredsstillende, at det foreliggende forslag er en udmøntning af de stramninger af gældende internationale regler, som EU gennemførte sidste år, og vi støtter fuldt og helt de retningslinjer, som blev vedtaget i såvel FN som EU i konsekvens af terrorangrebene i USA.
Vi har forpligtet os til at yde en ekstra indsats, og den kommer nu.
Og forslaget er et af elementerne til den samlede antiterrorpakke. Princippet er faktisk det samme som det, de to journalister, Bernstein og Woodward, benyttede sig af, da de først i 1970'erne afdækkede Watergateskandalen sten for sten, indtil det kostede en præsident hans politiske liv, nemlig følg pengene.
Ved hvidvaskning af midler forstår vi enhver type af finansielle transaktioner, som har til formål at placere ulovligt indtjente midler i umiddelbart lovlige aktiviteter.
Vi skal bremse den trafik, der har til formål her at finansiere terrorismen.
Vi har allerede et fintmasket sikkerhedsnet til det formål med de gældende hvidvaskningsregler.
Forslaget indebærer ud over initiativer til at slå ned på finansieringen af terrorisme også andre elementer.
Der gennemføres en udvidelse af den personkreds, som får indberetningspligt i forbindelse med mistænkelige transaktioner.
Kursen skærpes over for de lande, der er tilbageholdende med at indføre egne foranstaltninger mod hvidvaskning.
Der gennemføres en række af de anbefalinger, som den såkaldte Financial Action Task Force har udarbejdet med bl.a. indefrysninger af terroristers midler og kontrol af elektroniske pengeoverførsler.
Endelig indeholder forslaget en skærpet indsats mod falskmøntneri.
Alt sammen noget, som vi i Socialdemokratiet kan støtte.
Og så er vi tilfredse med, at regeringen tilsyneladende har forståelse for, at forslaget indebærer administrative følger for erhvervslivet, byrder, som ellers kommer i søgelyset i regeringens konkurrenceevnepakke.
Også vi ønsker færre administrative byrder, men der er altså administrative følger, som det er værd og nødvendigt at tage med i den samlede indsats mod finansieringen af og bekæmpelsen af terror.
Socialdemokratiet vil under udvalgsarbejdet gerne drøfte de reaktioner, som er kommet i høringsfasen, for at se, om der skulle være nogle knaster, som bør fjernes.
Men generelt har regeringen vores støtte til at gennemføre det foreliggende forslag.